1998 में ‘राग-विजोग’ के प्रकाशन के पश्‍चात् पाठकों-आलोचकों ने पाया कि अब पानी थोड़ा निथरने लगा है, देवल का कवि अब अपेक्षाकृत शांत, धीमा और सहज होकर एक साथ संयोग और वियोग को निरपेक्ष भाव से निहार सकता है। वह प्रेम की संवदेना और भावना को मनुष्‍य की मुक्ति-चेतना से जोड़कर देखता है। नये भाव-बोध और नये संस्‍कार को अपनी काव्‍य-भाषा में दीक्षित करने की छटपटाहट भरी चेष्‍टाएं अभी भी आपकी कविताओं में स्‍पष्‍ट देखी जा सकती है, पर यह निर्विवाद है कि देवल अपने बिम्‍ब-विधान और कल्‍पनाशील चिंतन से अपनी कविताओं में अपना रंग भरते हैं। इन्‍हीं खूबियों के चलते राजस्‍थानी कविता को सही अर्थों में आधुनिक बनाने में चंद्रप्रकाश देवल की सर्जनात्‍मक क्षमता का महत्‍वपूर्ण योगदान है। देवल का 2003 में काव्‍य-संग्रह ‘उडीक पुरांण’ तथा 2008 में काव्‍य-संग्रह ‘झुरावौ’ आया।